钦定古今图书集成/方舆汇编/边裔典/第097卷
## 钦定古今图书集成/方舆汇编/边裔典/第097卷

| 钦定古今图书集成 方舆汇编 第九十七卷 |

| |

钦定古今图书集成方舆汇编边裔典

第九十七卷目录

扶南部汇考

晋〈武帝泰始一则　穆帝升平一则〉

宋〈文帝元嘉三则〉

南齐〈武帝永明一则〉

梁〈武帝天监五则　普通一则　中大通一则　大同二则〉

唐〈高祖武德一则〉

瓜哇部汇考一〈阇婆　诃陵　莆家龙〉

宋〈文帝元嘉二则〉

唐〈太宗贞观一则　代宗大历一则　宪宗元和一则　懿宗咸通一则〉

元〈世祖至元二则　成宗元贞一则〉

明〈太祖洪武八则　成祖永乐九则　英宗正统四则　代宗景泰一则　英宗天顺一则

宪宗成化一则　孝宗弘治一则〉

瓜哇部汇考二

明一统志〈瓜哇国山川　瓜哇国土产〉

图考〈四则〉

边裔典第九十七卷

晋

### 武帝泰始四年扶南国遣使来献

按《晋书武帝本纪》云云。　按《扶南传》：“扶南西去林邑
三千馀里，在海大湾中，其境广袤三千里，有城邑宫
室。人皆丑黑拳发，倮身跣行，性质直，不为寇盗，以耕
种为务，一岁种，二岁获。又好雕文刻镂，食器多以银
为之。贡赋以金银珠香，亦有书记，府库文字有类于
胡，丧葬婚姻，略同林邑。其王本是女子，字叶柳。”时有
外国人混溃者，先事神，梦神赐之弓，又教载舶入海。
混溃旦诣神祠，得弓，遂随贾人汎海，至扶南外邑，叶
柳率众御之。混溃举弓，叶柳惧，遂降之。于是混溃纳
以为妻，而据其国。后嗣衰微，子孙不绍，其将范寻复
世王扶南矣。武帝泰始初，遣使贡献。

按《南齐书扶南传》，“扶南国在日南之南，大海西湾中，
广袤三千馀里，有大江水西流入海。其先有女人为
王，名柳叶。”〈晋书叶柳〉又有《激国人混填》。〈晋书溃〉梦神赐弓二
张，教乘舶入海。混填晨起，于神庙树下得弓，即乘舶
向扶南。柳叶见舶，率众欲御之，混填举弓遥射，贯船
一面，通中人。柳叶怖，遂降。混填遂以为妻。恶其裸露
形体，乃叠布贯其首，遂治其国。子孙相传至王槃况
死，国人立其大将范师蔓。蔓病，姊子旃慕立，杀蔓子
金生十馀年。蔓少子长袭杀旃，以刃镵旃腹曰：“汝昔
杀我兄，今为父兄报汝！”旃大将范寻又杀长，国人立
以为王，是吴、晋时也。

按《梁书·扶南传》，“扶南国在日南郡之南，海西大湾中，
去日南可七千里，在林邑西南三千馀里。城去海五
百里，有大江，广十里，西北流，东入于海。其国轮广三
千馀里。土地洿下而平博，气候风俗大较与林邑同。
出金、银、铜、锡、沉水香、象牙、孔翠、五色鹦鹉。其南界三
千馀里有顿逊国，在海崎上，地方千里，城去海十里”，
有五王，并羁属扶南。顿逊之东界通交州，其西界接
天竺、安息徼外诸国，往还交市。所以然者，顿逊回入
海中千馀里，张海无崖岸，舡舶未曾得经过也。其市
东西交会，日有万馀人，珍物宝货，无所不有。又有酒
树，似安石榴，采其花汁停瓮中，数日成酒。顿逊之外，
大海洲中，又有毗骞国，去扶南八千里，传其王身长
丈二，头长三尺，自古来不死，莫知其年。王神圣，国中
人善恶及将来事，王皆知之，是以无敢欺者。南方号
曰“长颈王。”国俗有室屋衣服，啖粳米。其人言语小异
扶南。有山出金，金露生石上，无所限也。国法刑罪人，
并于王前啖其肉。国内不受估客，有往者亦杀而啖
之，是以商旅不敢至。王常楼居，不血食，不事鬼神。其
子孙生死如常人，唯王不死。扶南王数遣使与书相
报答。常遗扶南王纯金五十人，食器，形如圆盘。又妃
瓦𫭟名为多罗，受五升，又如碗者受一升。王亦能作
《天竺书》，可三千言，说其宿命所由，与佛经相似，并论
善事。又传扶南东界即大涨海，海中有大洲，洲上有
诸薄国，国东有马五洲。复东行涨海千馀里，至自然
大洲。其上有树生火中。洲左近人剥取其皮，纺绩作
布，极得数尺以为手巾，与焦麻无异，而色微青黑。若
小垢污，则投火中，复更精洁。或作灯炷，用之不知尽。
扶南国俗本裸，文身被发，不制衣裳。以女人为王，号
曰“柳叶”，年少壮健，有似男子。其南有徼国，有事鬼神
者字混填，梦神赐之弓，乘贾人舶入海。混填晨起即
诣庙，于神树下得弓，便依梦乘舡入海，遂入扶南外
邑。柳叶人众见舶至，欲取之。混填即张弓射其舶，穿
度一面，矢及侍者。柳叶大惧，举众降混填。混填乃教
柳叶穿布贯头，形不复露。遂治其国，纳柳叶为妻，生
子，分王七邑。其后王混盘况以诈力间诸邑，令相疑
阻，因举兵攻并之。乃遣子孙中分治诸邑，号曰“小王。”

略，复以兵威攻伐，旁国咸服属之，自号“扶南大王。”乃
治作大船，穷涨海，攻屈都昆、九稚、典孙等十馀国，开
地五六千里。次当伐金邻国，蔓遇疾，遣太子《金生》代
行。蔓姊子旃时为二千人，将因篡蔓自立，遣人诈《金
生》而杀之。蔓死时，有乳丁儿，名长，在民间，至年二十，
乃结国中壮士袭杀旃，旃大将范寻又杀长而自立。
更缮治国内，起观阁游戏之朝，旦中《晡三》四见客，民
人以焦蔗龟鸟为礼。国法无牢狱，有罪者先斋戒三
日，乃烧斧极赤，令讼者捧行七步。又以金镮鸡卵投
沸汤中，令探取之，若无实者，手即焦烂，有理者则不。
又于城沟中养鳄鱼，门外圈猛兽，有罪者辄以喂猛
兽及鳄鱼，鱼兽不食为无罪，三日乃放之。鳄大者长
二丈馀，状如鼍，有四足，喙长六七尺，两边有齿，利如
刀剑，常食鱼，遇得獐鹿及人亦啖之。苍梧以南及外
国皆有之。吴时遣中郎康泰、宣化从事朱应使于寻
国。国人犹裸，惟妇人著贯头。泰、应谓曰：“国中实佳，但
人亵露可怪耳。”寻始令国内男子著横幅。横幅，今干
缦也。大家乃截锦为之，贫者乃用布。晋武帝太康中，
寻始遣使贡献。

按《水经注》竺芝《扶南记》曰：“扶南去林邑四千水步道
通檀和之令，军入邑浦，据船官口城六里者也。自船
官下注大浦之东湖，大水连行，湖上西流，潮水日夜
长七八尺。从此以西，朔望并潮。一上，七日水长丈六。
七七日之后，日夜分为再潮，水长一二尺，春夏秋冬，
厉然一定，高下定度，水无盈缩，是曰海运，亦曰象水”
也，又兼象浦之名，《晋功臣表》所谓“金遴清迳，象渚澄
源”者也。其川浦渚有水虫弥微，攒木食船，数十日船
坏。源潭湛濑有鲜鱼，色黑，身五丈，头如马首，伺人入
水，便来为害。

### 穆帝升平元年正月扶南献驯象

按《晋书。穆帝本纪》云云。　按《扶南本传》。“穆帝升平初。
复有竺旃檀称王。遣使贡驯象。帝以殊方异兽。恐为
人患。诏还之。”

按《梁书扶南传》：穆帝升平元年，王竺旃檀奉表献驯
象。诏曰：“此物劳费不少，驻令勿送。”其后王㤭陈如，本
天竺婆罗门也，有神语曰：“应王扶南。”㤭陈如心悦，南
至盘盘，扶南人闻之，举国欣戴，迎而立焉。复改制度，
用天竺法。